b'\n_START_ARTICLE_\nAbramavi\xc4\x8di\xc5\xb3 r\xc5\xabmai\n_START_SECTION_\nIstorija\n_START_PARAGRAPH_\nPirm\xc4\x85 kart\xc4\x85 \xc5\xa1io sklypo pastatai minimi 1697\xc2\xa0m. dokumente. Jame nurodyta, jog \xc4\x8dia stov\xc4\x97jo m\xc5\xabrinis 2 auk\xc5\xa1t\xc5\xb3 Kristupui Sta\xc5\xa1kevi\xc4\x8diui priklausantis namas, kuriame buvo gyvenamieji kambariai, r\xc5\xabsiai, bravoras._NEWLINE_XVIII a. II p. pastatus \xc4\xafsigijo Starodubo seni\xc5\xabnas Andrius Abramavi\xc4\x8dius. Teritorijoje buvo prad\xc4\x97ti sud\xc4\x97tingi rekonstrukcijos darbai. Naujasis pastatas 1790\xc2\xa0m. jau vadinamas r\xc5\xabmais. Sp\xc4\x97jama, kad darbams vadovavo architektas Augustinas Kosakauskas._NEWLINE_1844\xc2\xa0m. r\xc5\xabmai atiteko Lietuvos sta\xc4\x8diatiki\xc5\xb3 dvasinei konsistorijai. 1854\xe2\x80\x931857\xc2\xa0m.\xc2\xa0 pastatas\xc2\xa0 pagal architekto Tomo Ti\xc5\xa1eckio projekt\xc4\x85 buvo rekonstruotas. R\xc5\xabm\xc5\xb3 rekonstrukcijos darbus 1858\xe2\x80\x931860\xc2\xa0m. t\xc4\x99s\xc4\x97 ir Vilniaus gubernijos architektas Afanasijus Ranvydas. Skulptorius Osipas Kozlovskis pagal architekto pateiktus eskizus i\xc5\xa1 alebastro ir cemento r\xc5\xabm\xc5\xb3 fasadui nulipd\xc4\x97 emblem\xc4\x85 su herbo skydu, taip pat suk\xc5\xabr\xc4\x97 architravo ir karnizo puo\xc5\xa1yb\xc4\x85, piliastr\xc5\xb3 kapitelius._NEWLINE_\xc5\xa0iame name 1914\xe2\x80\x931915\xc2\xa0m. rezidavo Lietuvos sta\xc4\x8diatiki\xc5\xb3 arkivyskupas Tichonas (Vasilijus Belavinas). Jis 1917\xc2\xa0m. i\xc5\xa1rinktas Maskvos ir visos Rusijos sta\xc4\x8diatiki\xc5\xb3 ba\xc5\xbeny\xc4\x8dios patriarchu. Mir\xc4\x97 1925\xc2\xa0m._NEWLINE_Pirmojo pasaulinio karo metais konsistorija i\xc5\xa1 r\xc5\xabm\xc5\xb3 buvo evakuota. 1916\xe2\x80\x931922\xc2\xa0m. pastate miestie\xc4\x8diams \xc4\xafrengti butai. V\xc4\x97liau pastatas priklaus\xc4\x97 j\xc4\x97zuitams\xc2\xa0\xe2\x80\x93 \xc4\x8dia veik\xc4\x97 Vilniaus j\xc4\x97zuit\xc5\xb3 gimnazijos mokini\xc5\xb3 bendrabutis. Po Antrojo pasaulinio karo r\xc5\xabmuose \xc4\xafsik\xc5\xabr\xc4\x97 Juozo Tallat-Kelp\xc5\xa1os auk\xc5\xa1tesnioji muzikos mokykla, kuri 2004\xc2\xa0m.\xc2\xa0reorganizuota \xc4\xaf konservatorij\xc4\x85._NEWLINE_R\xc5\xabmai sudaryti i\xc5\xa1 \xc4\xafvairi\xc5\xb3 dyd\xc5\xbei\xc5\xb3 korpus\xc5\xb3. Jie pastatyti apie u\xc5\xbedar\xc4\x85 sta\xc4\x8diakamp\xc4\xaf kiem\xc4\x85, \xc4\xaf kur\xc4\xaf yra du \xc4\xafva\xc5\xbeiavimai: pagrindinis\xc2\xa0\xe2\x80\x93 i\xc5\xa1 Did\xc5\xbeiosios gatv\xc4\x97s ir \xc5\xabkinis\xc2\xa0\xe2\x80\x93 i\xc5\xa1 \xc5\xa0v. Kazimiero gatv\xc4\x97s. Prie Did\xc5\xbeiosios gatv\xc4\x97s esan\xc4\x8diam vakariniam korpusui b\xc5\xabdingos ankstyvojo klasicizmo formos.'